**Merkava** er en serie israelske stridsvogner, utviklet siden 1960-tallet for Israels forsvar. Den er mest kjent for å være laget med stor vekt på å beskytte mannskapet. Blant annet er den tungt pansret – motoren er plassert foran i skroget og det er store luker bak som kan brukes til evakuering.

Historie og utvikling
---------------------

Etter seksdagerskrigen og fransk boikott av Israel ble Storbritannia og Israel enige om en avtale om å utvikle en ny stridsvogn, kalt Chieftain. I 1969 kansellerte britene avtalen, etter politisk press fra arabiske land. Israel innså at de ikke kunne være avhengig av andre nasjoner når det gjaldt leveranser av våpensystemer. Alternativet Israel valgte var å utvikle og produsere egne stridsvogner – en av de mest vitale komponentene i moderne bakkestrid.

Selv om de hadde fått en amerikansk leveranse av pansrede kampkjøretøyer i siste liten under Jom kippur-krigen i 1973 bidro denne krigen til å understreke at Israel ikke hadde råd til store tap av personell. Merkava ble derfor utviklet for å minske risikoen for tap.

General Israel Tal ble satt til å lede Merkava-prosjektet. De tok hensyn til de spesifikke forholdene på den lokale slagmarken. Den første prototypen sto klar i 1974. Merkava-prosjektet ble kjent for offentligheten 13. mai 1977. I 1979 kom de første vognene i tjeneste.

Første gang Merkava ble brukt i strid var mot syriske styrker i 1982.

Teknisk
-------

Vognføreren sitter framme i midten i skroget. Vognkommandøren og skytteren sitter på høyre side i tårnet, med laderen på venstre side. Bak i vogna er det et mannskapsrom med luker bakover.

Pansringen er en blanding av stål og laminater, med tomrom innimellom. Panseret er modulærbasert; det er delt opp i flere seksjoner som er veldig lette å bytte ved skade. Merkava er designet med stor vekt på beskyttelse av mannskapene.

Hovedskytset er en modifisert M68 105 mm kanon, med 62 skudd klare, med plass til å stable inn opptil 85 skudd. Kanonen kan eleveres fra -8,5° til +20°, og er stabilisert. En 7,62 mm mitraljøse er montert koaksialt med kanonen, og to til er montert på tårntaket. Kommandøren har også en 60 mm bombekaster.

Motoren er en Teledyne Continental AVDS-1790-6A V12 dieselmotor som yter 900 hk. Den er montert framme i skroget, noe som er svært uvanlig på stridsvogner.

Hjulopphenget på Merkava er laget spesifikt for Israels steinete fjellsider og ørkenlandskap. Hjulene hviler på fjærene bare i fart. I en dump vil hjulene bevege seg fritt uavhengig av fjærene, noe som bedrer kjøreegenskapene i ulendt terreng. Dette er enestående og kommer av at Merkava er laget for Israel, ikke som mange andre stridsvogner som må fungere i all slags miljø.

Varianter
---------

Merkava Mk 1Den opprinnelige modellen.
Merkava Mk 2Lansert i 1983 med forbedret pansring og ildledningssystem.
Merkava Mk 3Lansert i 1992 med forbedret pansring, girkasse, hjuloppheng og ildledningssystem, og en 1 200 hk motor og 120 mm glattløpet kanon.
Merkava Mk 4Lansert i 2004 med forbedret pansring og ildledningssystem.

Andre kjøretøyer på Merkava-chassis
-----------------------------------

NammerBergepanser på Merkava-chassi. Navnet betyr *tiger* på hebraisk.
NemmeraPansret personellkjøretøy. Navnet betyr *hunntiger* på hebraisk, men kan også tolkes som et akronym for *nagmash* (bærer) og *Merkava*.

Bildegalleri
------------

* Merkava Mk 1Merkava Mk 1
* Merkava Mk 2Merkava Mk 2
* Merkava Mk 3Merkava Mk 3
* Merkava Mk 4Merkava Mk 4

Kilder
------

* Foss, Christopher; *Jane's AFV Recognition Handbook*, Jane's, ISBN 0-7106-1043-2

Eksterne lenker
---------------

* (en) Merkava tanks – kategori av bilder, video eller lyd på Commons Rediger på Wikidata

* (en) Merkava tank – galleri av bilder, video eller lyd på Commons Rediger på Wikidata

* IsraeliWeapons.com om Merkava Arkivert 1. januar 2007 hos Wayback Machine. (engelsk)

| * v
* d
* r
Moderne stridsvogner i tjeneste |
| --- |
| Italias flagg Ariete **·** Indias flagg Arjun **·** Storbritannias flagg Challenger 2 **·** Frankrikes flagg Leclerc **·** Tysklands flagg Leopard 2 **·** USAs flagg M1 Abrams **·** Jugoslavias flagg M-84 **·** Israels flagg Merkava **·** Polens flagg PT-91 **·** Sovjetunionens flagg T-80 **·** Ukrainas flagg T-84 **·** Russlands flagg T-90 **·** Sør-Koreas flagg Type 88 **·** Japans flagg Type 90 **·** Kinas flagg Type 96 **·** Kinas flagg Type 99 |


|  |  |
| --- | --- |
| Oppslagsverk/autoritetsdata | Store norske leksikon **·** Encyclopædia Britannica
 |